2013/0091 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston ensimmäisen käsittelyn kannasta Euroopan parlamentin ja neuvoston asetuksen antamiseksi Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta

1.Tausta

Päivä, jona ehdotus on toimitettu Euroopan parlamentille ja neuvostolle:

(asiakirja COM(2013) 173 final – 2013/0091 COD) 27.3.2013 Päivä, jona Euroopan talous- ja sosiaalikomitea on antanut lausuntonsa: Ei sovelleta. Päivä, jona Euroopan parlamentti on vahvistanut ensimmäisen käsittelyn kantansa: 25.2.2014 Päivä, jona muutettu ehdotus on toimitettu: Ei sovelleta. Päivä, jona neuvoston kanta on vahvistettu: 10.3.2016

2.Komission ehdotuksen tavoite

Ehdotuksen tavoitteena oli mukauttaa Europol Lissabonin sopimuksen vaatimuksiin vahvistamalla sen oikeudellinen toimintakehys asetuksella ja ottamalla käyttöön mekanismi, jonka avulla Euroopan parlamentti voisi valvoa Europolin toimintaa yhdessä kansallisten parlamenttien kanssa. Lisäksi ehdotuksen tarkoituksena oli lisätä Europolin tehokkuutta, vaikuttavuutta ja vastuuvelvollisuutta. Tämä oli tarkoitus saavuttaa parantamalla Europolin analyysintekovalmiuksia ja vauhdittamalla jäsenvaltioiden operatiivisia toimia sekä vahvistamalla samalla edelleen viraston tietosuojajärjestelmää. Tehokkuuden lisäämiseksi ja hajautettuihin virastoihin sovellettavan yhteisen lähestymistavan mukaisesti ehdotuksen tarkoituksena oli yhdistää Europol ja Euroopan unionin lainvalvontakoulutusvirasto (CEPOL). Lisäksi ehdotuksella mukautettiin Europolin hallinto EU:n hajautettuihin virastoihin sovellettavassa yhteisessä lähestymistavassa vahvistettuihin periaatteisiin.

3.Huomautukset neuvoston kannasta

Lainsäädäntövallan käyttäjät pääsivät 26. marraskuuta 2015 pidetyssä kolmikantakokouksessa poliittiseen yhteisymmärrykseen, jonka Coreper vahvisti 27. marraskuuta 2015 ja LIBE-valiokunta 30. marraskuuta 2015.

Seuraavassa esitetään tärkeimmät erot yhteisen kannan ja komission alkuperäisen ehdotuksen välillä.

Europolin ja CEPOLin yhdistäminen (otsikko, 1 artikla)

Koska CEPOLin ja Europolin yhdistämistä vastustettiin niin laajasti ja voimakkaasti neuvoston eri kokoonpanoissa ja LIBE-valiokunnassa, komissio päätti luopua säädösehdotuksensa tästä näkökohdasta. Tällä välin on hyväksytty asetus CEPOLin uudistamisesta. Näin ollen yhteisen kannan tekstissä ei viitata yhdistämiseen.

Internetsisällöstä ilmoittamista käsittelevä yksikkö (4 artikla)

Yhteisessä kannassa vahvistetaan internetsisällöstä ilmoittamista käsittelevän yksikön (IRU) toiminnan edellyttämät säännökset. Yksikkö on yksi tärkeistä terrorismin vastaisista toimenpiteistä, joilla on tarkoitus vähentää verkossa olevan terroristipropagandan määrää ja saatavuutta. IRU oli uusi elementti asetuksessa, joka esitettiin Pariisissa vuonna 2015 tehtyjen terrori-iskujen jälkeen. Sitä kannatettiin voimakkaasti Euroopan turvallisuusagendassa ja se on ensiarvoisen tärkeä nykyisessä turvallisuustilanteessa. Kyseisen tekstin ansiosta Europol voi siirtää julkisesti saatavilla olevia henkilötietoja yksityisille tahoille, jos se on tarpeen jäsenvaltioiden tukemiseksi sellaisten Europolin vastuualueeseen kuuluvien rikosten ehkäisemisessä ja torjumisessa, jotka toteutetaan tai joita edistetään internetin käytön avulla.

Hallinnointisäännökset

Komission alkuperäisessä ehdotuksessa esitetyt hallinnointisäännökset perustuivat EU:n hajautettuihin virastoihin sovellettavaan yhteiseen lähestymistapaan. Hallinnointi oli yksi neuvottelujen kiistanalaisimmista kysymyksistä. Lainsäätäjät sopivat seuraavista kompromissiratkaisuista: